b'\n_START_ARTICLE_\nHood (cruci\xc8\x99\xc4\x83tor)\n_START_SECTION_\nProiectul\n_START_PARAGRAPH_\nHMS Hood a fost proiectat \xc3\xaen 1916, ca nav\xc4\x83-amiral a flotei britanice. Ini\xc8\x9bial au fost g\xc3\xa2ndite 5 astfel de cruci\xc8\x99\xc4\x83toare de b\xc4\x83t\xc4\x83lie, care urmau s\xc4\x83 compun\xc4\x83 "clasa Admiral". Dar r\xc4\x83zboiul s-a sf\xc3\xa2r\xc8\x99it mai repede dec\xc3\xa2t se a\xc8\x99tepta Marina Regal\xc4\x83, iar fondurile alocate construc\xc8\x9biei de mari bastimente au fost retrase \xc8\x99i ele. _NEWLINE__NEWLINE_Proiectul presupunea o nav\xc4\x83 de 43500 tone nominal \xc8\x99i 48.000-49.000 tone deplasament de r\xc4\x83zboi. Deplasamentul foarte mare pentru acea vreme (Hood era cea mai mare nav\xc4\x83 de r\xc4\x83zboi din lume la data lans\xc4\x83rii) se datora s\xc4\x83lii ma\xc8\x99inilor, care dezvolta 144.000cp, suficien\xc8\x9bi pentru a propulsa nava cu peste 32 noduri._NEWLINE__NEWLINE_Artileria era foarte puternic\xc4\x83 pentru Primul R\xc4\x83zboi Mondial - 8 tunuri de 381mm, ce foloseau proiectile de 879\xc2\xa0kg. Aceast\xc4\x83 combina\xc8\x9bie de vitez\xc4\x83 foarte mare \xc8\x99i artilerie puternic\xc4\x83 \xc3\xael f\xc4\x83ceau pe Hood un adversar redutabil pentru orice cuirasat sau cruci\xc8\x99\xc4\x83tor de b\xc4\x83t\xc4\x83lie.\n_START_SECTION_\nConstruc\xc8\x9bia\n_START_PARAGRAPH_\nConstruc\xc8\x9bia s-a desf\xc4\x83\xc8\x99urat de-a lungul a 4 ani, din 1917 p\xc3\xa2n\xc4\x83 \xc3\xaen 1921. Au fost folosite materiale de bun\xc4\x83 calitate, at\xc3\xa2t la o\xc8\x9belul de construc\xc8\x9bie, c\xc3\xa2t \xc8\x99i la pl\xc4\x83cile de blindaj. O\xc8\x9belul folosit la centura cuirasat\xc4\x83 era de tip Krupp post-1910, practic cea mai puternic\xc4\x83 armur\xc4\x83 din anii \'20. Spa\xc8\x9biile destinate echipajului erau destul de \xc3\xaenghesuite, fapt ce determina o serie de disconforturi \xc3\xaen via\xc8\x9ba de zi cu zi \xc8\x99i anumite ineficien\xc8\x9be \xc3\xaen situa\xc8\x9biile de lupt\xc4\x83 (se ajungea destul de greu din anumite puncte ale navei la posturile de lupt\xc4\x83).\n_START_SECTION_\nArmament\n_START_PARAGRAPH_\nNava era \xc3\xaenarmat\xc4\x83 cu 8 tunuri de 381mm, tip Mark I 1915 - 15". Ele erau grupate \xc3\xaen 4 turele duble, montate dou\xc4\x83 \xc3\xaen prova \xc8\x99i dou\xc4\x83 \xc3\xaen pupa navei._NEWLINE__NEWLINE_Rata nominal\xc4\x83 de tir era de 2 proiectile/minut/tun._NEWLINE__NEWLINE_Viteza ini\xc8\x9bial\xc4\x83 a proiectilului era de circa 780\xc2\xa0m/s, iar traiectoria era puternic parabolic\xc4\x83, fapt ce f\xc4\x83cea aceste proiectile deosebit de periculoase pentru pun\xc8\x9bile adversarilor, \xc8\x99i mai pu\xc8\x9bin pentru centurile cuirasate.\n_START_SECTION_\nB\xc4\x83t\xc4\x83lia de la Mers-el-Kebir\n_START_PARAGRAPH_\nDup\xc4\x83 c\xc4\x83derea Fran\xc8\x9bei, Amiralitatea Britanic\xc4\x83 se temea de posibilitatea captur\xc4\x83rii flotei franceze de c\xc4\x83tre germani. De aceea, la 3 iulie 1940, o escadra englez\xc4\x83 s-a postat \xc3\xaen afara portului algerian Mers-el-Kebir, unde se aflau ancorate mai multe nave capitale ale Marinei Franceze._NEWLINE_De\xc8\x99i Marea Britanie \xc8\x99i Fran\xc8\x9ba nu se aflau \xc3\xaen stare de r\xc4\x83zboi, escadra britanic\xc4\x83 a solicitat dezarmarea sau sabordarea imediat\xc4\x83 a navelor aflate \xc3\xaen port. La refuzul francezilor, englezii au deschis focul. _NEWLINE__NEWLINE_HMS Hood a deschis focul de la circa 15\xc2\xa0km, lovind \xc3\xaen plin cruci\xc8\x99\xc4\x83torul de b\xc4\x83t\xc4\x83lie Dunkerque cu 4 proiectile. Dunkerque a fost grav avariat \xc8\x99i repara\xc8\x9biile au durat peste 2 ani.\n_START_SECTION_\nDup\xc4\x83 b\xc4\x83t\xc4\x83lie\n_START_PARAGRAPH_\nDin cauza exploziei foarte rapide \xc8\x99i a scufund\xc4\x83rii navei \xc3\xaen mai pu\xc8\x9bin de 1 minut, doar 3 membri ai echipajului au reu\xc8\x99it s\xc4\x83 se salveze. Ceilal\xc8\x9bi 1415 au disp\xc4\x83rut odat\xc4\x83 cu nava britanic\xc4\x83._NEWLINE__NEWLINE_Cei trei supravie\xc8\x9buitori au fost salva\xc8\x9bi de unul dintre distrug\xc4\x83toarele de escort\xc4\x83, la dou\xc4\x83 ore dup\xc4\x83 b\xc4\x83t\xc4\x83lie.'